**Lanu-tiimin kokousmuistio**

Aika 18.1.2021 klo 10:00

Paikka Teams

Osallistujat

Elo, Johanna

Hekkala-Vatula, Laura

Hietanen, Mervi

Majuri-Jantunen, Hanna-Leena

Marttinen, Elisa puheenjohtaja ja sihteeri

Rajamäki, Saija

Rikkilä, Jarkko

Tornikoski, Johanna

1. Esittely ja kuulumiskierros

Elisa Marttinen, Tampereen pääkirjasto

Metson lastenosastolla henkilökuntaa työllistää tulevat Kirjakutsut, sillä kaikki osaston työntekijät, projektityössä olevaa Merviä ja hänen sijaistaan lukuun ottamatta, ovat esittelijöinä kutsuilla. Lisäksi Metsoon on rakenteilla virtuaalitapahtumien tuottamiseen tarkoitettu studiotila. Muuten perus korona-arkea. Kirjasalit on avattu, mutta lehtisalit ovat kiinni. Koululuokkia ei oteta vastaan mutta yhteistyösuunnitelmaan kirjatut luokka-aste kohtaiset käynnit pyritään järjestämään etänä ja videomateriaalein.

Laura ja Hanna-Leena, Jyväskylän kirjasto

Jyväskylässä päällimmäisenä tunnelmana on tällä hetkellä tiimityön muutoksista johtuva epävarmuus. Tuntuu, että tällä hetkellä paukut menevät tähän muutostyöhön, ja lanu-työhön keskitytään paremmin vakaampana aikana. Jyväskylässä on kuitenkin siinä mielessä hyvä tilanne, kaikille luokka-asteille on tehty kirjavinkkaustallenteet. Jotkut ovat vinkanneet myös ”suorana”. Jyväskylässä pohdittiin, että video- vaihtoehtoehtoa voitaisiin jatkossakin tarjota 4. luokkien kirjavinkkauksessa vaihtoehtona fyysiselle käynnille, mikä joidenkin opettajien on vaikea toteuttaa. Kun vain keksisi luokalle videon lisäksi, jälkikäteen toteutettavaksi, jonkun aktivoivan osuuden.

Mervi Hietanen, Projekti: Vantaan suositusliike: Lastenkirjastotyön sisältöpakki

Mervin osuus projektista alkaa olla loppusuoralla, kaksi kolmasosaa takana, kuukausi jäljellä. Sisältöpakki-oppimiskokonaisuuteen kuuluu se, mitä on työn ytimessä lastenkirjastotyössä ja mitä esimerkiksi uuden lastenkirjastotyöntekijän tarvitsee ottaa haltuun, kun kohderyhmänä ovat alakouluikäiset ja alle kouluikäiset asiakkaat. Keskiössä on kuitenkin suosittelu ja sisällöt. Alustana tulee olemaan Moodle-pohjainen Liboppi. Haasteena on alustalle kuvattujen haastatteluvideoiden editointi.

Johanna Elo, Jämsän pääkirjasto

Johannan nimeke on muuttumassa kirjastonhoitajasta informaatikoksi. Jämsässä eletään perus korona-arkea. Mutta myös muutoksia on lähitulevaisuudessa luvassa, sillä kirjasto on muuttamassa Jämsänkosken kaupungintalolla sijaitsevista väistötiloista takaisin Jämsään, näillä näkymin kauppakeskus Forumin tiloihin. Tiloihin on muuttamassa myös nuorisopalvelut sekä kaupungin neuvonta. Tällä hetkellä toivotaan, että avaamaan päästäisiin jo elokuussa 2021, mutta on varauduttu myös aikataulujen venymisiin.

Johanna Tornikoski, Muuramen kirjasto

Muuramessa on eri tilanne kuin muissa lanu-tiimin kirjastoissa, sillä luokat käyvät kirjastossa normaalisti ryhmäkäynneillä. Kunnassa on ainakin toistaiseksi hyvä koronatilanne. Kirjaston tietokoneista ja istumapaikosta on kuitenkin poistettu puolet käytöstä. Täysin omatoiminen Kinkomaan kirjasto avautunee tänä vuonna. Hankkeita mm. Kirjallinen pakopeli 4.-6. luokkalaisille.

Saija Rajamäki, Sastamalan kirjasto

Sastamalan kirjasto toimii tällä hetkellä pienellä kapasiteetilla: tietokoneet ja lehdet ovat pois asiakkaiden käytöstä. Lanu-työtä on tehty virtuaalisesti. Maaliskuussa olisi tarkoitus tarjota opettajille erilaisia vidoituja opetus- ja vinkkauspaketteja. Saijan vastuulla on yläkoulupaketit.

Jarkko Rikkilä, AkePike-koordinaattori

Jarkko kertoi lanu-tiimin taustoja. Lanu-tiimi on AkePiKen ensimmäinen substanssitiimi, jonka kanssa ryhmäydyttiin jo ensimmäisessä Pike-päivässä vuonna mikä vuosi Jarkko? Lanu-tiimin pääagendana on verkostoitumisen lisäksi suunnitella Pike-alueen lanu-osaamisen kehittämistä sekä muutakin kirjastojen yhteistoimintaa ja hyvien käytäntöjen välittämistä.

1. Lanu-foorumi

Kevään lanu-foorumi tullaan järjestämään Teamsin kautta perjantaina 23.4.

Mietimme mikä voisi olla foorumin keskeinen teema tai johtoajatus, ja päädyimme etänä pidettäviin esiintymisiin: vinkkauksiin, muihin ryhmäkäynteihin, tapahtumiin, tallenteisiin sekä näihin liittyvään oppilaiden tai muiden kuulijoiden osallistamiseen. Etävinkkaukset, ja muut –ryhmäkäynnit sekä tapahtumat ja tallenteet ovat yhä ajankohtaisia, ja vaikka korona hiipuisikin, ja päästäisiin taas fyysisiin tapaamisiin, olisi näistä varmasti hyötyä myös jatkossa.

Koulutuksessa olisi puheenvuoro koskien alusta-asioita, sekä Teamsin työkaluja, joita virtuaalikäynneillä voisi hyödyntää. Tämä on kaiken virtuaalisen tekemisen perusta. Lisäksi olisi esiintymiskoulutusta sekä luentoja ja puheenvuoroja siitä, kuinka sanataiteen ja kirjallisuusterapian keinoja voisi hyödyntää paitsi itse esiintymisessä, ennen kaikkea oppilaiden tai muiden kuulijoiden osallistamisessa käynnin aikana tai sen jälkeen. Osa puheenvuoroista voisi olla lyhyitä ja tietoiskumaisia, osa pidempiä luentoja.

Osallistamisesta keskustelimme pitkään. Osallistaminen on normiaikanakin haaste, ja etäaikana se on sitä erityisesti. Tuntuu, että opetus- tai vinkkaustilanne jää ”puolivillaiseksi”, jos annetaan vain video katsottavaksi tai vinkataan etänä kirjoja, joita oppilaat eivät välttämättä saa luettavakseen. Varsinkin yläkoulujen osallistaminen on varsinainen haaste. Jos etäryhmäkäynnin opettaja on aktiivinen, saattaa hän myös itse keksiä jotain oppilaita aktivoivaa, etäkäyntiin liittyvää tekemistä. Mutta tarvittaisiin myös kirjaston oma vaihtoehto. Jotain osallistavaa, kokoavaa toimintaa tarvitaan, mutta mitä se voisi olla? Tähän kaivattaisiin koulutusta ja ideoita. Osallistamiskoulutusta toivottiin myös edellisen foorumin palautteissa. Mietimme, että osallistamista voisi lähteä ajattelemaan positiivisen kautta: Minkälaisia hyviä korona-ajan osallistamiskäytänteitä voitaisiin hyödyntää normitilanteessakin?

Johanna Tornikoski kertoi Lukulux-käsikirjasta, ja siihen liittyneestä webinaarista, josta hän oli saanut kovasti inspiraatiota omaan työhönsä. Lukulux on viime vuonna ilmestynyt, Lukemattomat mahdollisuudet –hankkeessa tuotettu verkkokäsikirja kirjastoille, jotka haluavat tavoittaa lukemattomia nuoria. Webinaari, jossa käsikirja oli julkaistu, oli rakennettu kiinnostavaksi niin, että aina luennon jälkeen harjoitteita pääsi kokeilemaan käytännössä työpajoissa. Mietitimme, että saisiko tuossa webinaarissa työpajoja ja harjoitteita ohjanneen Sanataideyhdistys Rapinan vetämään jotain myös Lanu-foorumiin? Selvitetään tätä mahdollisuutta.

Johanna Elo on puolestaan tällä hetkellä avoimessa yliopistossa kirjallisuusterapia koulutuksessa, ja hän kertoi, että kirjallisuusterapian keinotkin voisivat olla kiinnostavia osallisuutta mietittäessä. Lanu-tiimi innostui mahdollisuudesta saada tästäkin luento lanu-foorumiin, sillä kirjallisuusterapia on kiinnostanut jo entuudestaan. Johanna tiedustelee kouluttaja Karoliina Maanmieleltä ja Katja Kluukerilta mahdollisuutta lyhyeen luentoon aiheesta, miten kirjallisuusterapian muotoja voisi hyödyntää etänä tehtävässä lanu-työssä.

Hyvän esiintymiskouluttajan miettiminen olikin haastava pala purtavaksi. Mietittiin, halutaanko henkilö, joka näyttää ”täydellisen esiintymisen mallin”, jota tavoitella. Päädyttiin että ei. Mielestämme esiintymiskoulutuksen pitäisi olla lohtua tuova, kannustava ja rohkaiseva sekä esiintymisjännityksen purkamiseen keskittyvä. Koska esiintymisjännitys juontuu usein häpeän tunteesta, toivottiin, että kouluttaja keskittyisi tähän ”häpeän kulmaan” ja ”armon antamiseen”. Kouluttajaa mietittäessä heitettiin ilmoille improvisaatioteatteri Stella Polaris, Antti Holma, Maria Veitola sekä HÄPEÄ!-näytelmän Mari Turunen ja Kaisa Hela.

Teamsin työkaluja ja alusta-asioita koskevan puheenvuoron pitämiseen Jarkko kysyy digipedagogiikan asiantuntija Matleena Laaksoa.

1. Tämän vuoden toiminta

Viime vuodelle budjetoitu, Tanskaan suuntautuva opintomatka peruuntui. Tälle vuodelle ei suunnitella opintomatkoja, sillä koronatilanne ja sen mukanaan tuomat matkustusrajoitukset ovat yhä epävarmoja.

Lanu-tiimin yhtenä painopisteenä tälle vuodelle on yhteistyön tiivistäminen Seinäjoen ErTen kanssa. Myös OKM odottaa tiivistä yhteistyötä ErTen ja alueellisten tiimien kesken. ErTe-yhteistyö on ennen kaikkea viestintä- ja tiedotusyhteistyötä puolin ja toisin. Mietittiin, että Mervi Heikkilää ErTestä voitaisiin pyytää pitämään lyhyt tilannekatsaus lanu-foorumin alkuun. Esimerkiksi kesälle suunnitteilla oleva lukukampanja kiinnostaa.

Lanu-tiimi kokoontuu tänä vuonna 5-6 kertaa. Lanu-foorumit järjestetään 2 kertaa vuodessa keväisin ja syksyisin. Seuraavan lanu-foorumin ajankohta on 23.4. Lisäksi järjestetään koulutuksen antiin ja mietintöihin liittyvät ratkaisukahvit 2 kertaa vuodessa. Ensimmäiset ratkaisukahvit voitaisiin järjestää esim. toukokuussa, kun foorumin sisältö on vielä kirkkaana mielessä.

1. Lanu-tiimin kokoonpano vuonna 2021

Niinan kirjastopalvelujohtajan sijaisuuden ajaksi lanu-tiimin puheenjohtajaksi siirtyi Elisa Marttinen. Elisa työskentelee normaalisti Metson lasten- ja nuortenosastolla kirjastonhoitajana. Elisa toimii Niinan sijaisena lasten, nuorten, musiikki ja lehdet –osastojen palvelupäällikkönä ainakin maaliskuun loppuun asti, ja on tämän ajan Niinan sijaisena myös lanu-tiimissä.

Lisäksi tiimiin liittyy uutena jäsenenä kirjastonhoitaja Anni Parjanen Pirkkalan kirjastosta. Tervetuloa mukaan tiimiin Anni!

1. Alusta-asiat

Lanu-tiimi, kuten muutkin AkePike-tiimit ovat siirtymässä Jyväskylän Teamsista Tampereen kuntaorganisaation Teamssiin. Pohdimme kaivataanko lanu-tiimille omaa tiimiä, vai riittäisikö oma kanava AkePike-tiimin alla. Mietittiin, että pienelle tiimillemme riittänee kanavakin. Sen sijaan, jos mukana olisi pike-alueen lastenkirjastotyötä tekevä henkilökunta, voisi oma tiimi tulla kysymykseen.

1. Mentorointi-ohjelma

Jarkko kertoi AkePiken mentorointi-ohjelmasta. Mentori-aktori pareja on saatu mukavasti, mutta muutama lastenkirjastotyöstä ja kouluyhteistyöstä kiinnostunut aktori olisi vailla mentoria. Jarkko tiedusteli, olisiko lanu-tiimissä ollut halukkaita mentoreita, tai olisiko tiedossamme hyviä mentoriksi sopivia henkilöitä. Jarkko sai muutamia nimiä, joihin hän on yhteydessä.

1. Seuraava kokous 22.2. klo 9